Жалба, подадена на 8 октомври 2023 г. — ZZ/Парламент
(Дело T-1000/23)
Език на производството: испански
Страни
Жалбоподател: ZZ (представители: J. Martínez Gimeno, X. Codina García-Andrade, F. Díaz-Grande Rojo и S. Fernández Tourné, abogados)
Ответник: Европейски парламент
Искания
Жалбоподателят моли Общия съд:
да отмени спорния пенсионен фиш поради невалидност на член 76, параграф 1а от Решението на Бюрото на Европейския парламент от 19 май 2008 година и от 9 юли 2008 година за установяване на мерки по прилагане на устава на членовете на Европейския парламент, изменено с Решение на Бюрото на Европейския парламент от 12 юни 2023 г.1, и да отмени по същата причина всички плащания по пенсионни права след спорния пенсионен фиш,
да осъди Европейския парламент да издаде нови пенсионни фишове във връзка с правата на жалбоподателя по Схемата за допълнително (доброволно) пенсионно осигуряване (наричана по-нататък „СДДПО“) за сумата, която би произтичала от член 76 от Мерките по прилагане на Устава в редакцията му отпреди Решението от 2023 г., що се отнася както до спорния пенсионен фиш, така и до всички следващи пенсионни фишове, издадени след тази дата,
да осъди Европейския парламент в съответствие с новите пенсионни фишове да приеме за окончателни вече платените на жалбоподателя суми във връзка с правата му по СДДПО и да му заплати разликата между сумата по спорния пенсионен фиш (и следващите фишове до постановяването на съдебното решение) и сумата, която би произтичала от член 76 от Мерките по прилагане на Устава в редакцията му отпреди Решението от 2023 г., заедно със съответните законни лихви от датата, от която е била дължима тази разлика, до датата на пълното ѝ изплащане, и
да осъди Европейския парламент да заплати съдебните разноски.
Основания и основни доводи
Основанията и основните доводи са идентични с изтъкнатите по дело T-620/23, Barón Crespo/Парламент.
____________
1 Решение на Бюрото на Европейския парламент от 12 юни 2023 г. за изменение на Мерките по прилагане на Устава на членовете на Европейския парламент (2023/C 227/05) (ОВ C 227, 2023 г., стр. 5).